Author: Owner
Last saved by: Goran Stojic

POSLODAVCI MALO PAŽNJE POKLANJAJU BEZBEDNOSTI I ZDRAVLJU RADNIKA NA RADU

            Smanjuju se povrede na građevinama

*U prvih šest meseci 2018.godine uradili smo preko 1000 nadzora samo u oblasti bezbednosti i zdravlja na radu i  pokrenuli smo četiri puta više prekršajnih postupaka zato što smo zaključili da poslodavci, jednostavno, ne prate dovoljno niti žele da se bave tom oblašću, kaže Milica Kitanović Ljujić, načelnica Odeljenja inspekcije rada u Nišu
*Sve je više povreda u zdravstvu i tekstilnoj industriji

           U svojim kontrolama i nadzorima, radeći analize, primetili smo da poslodavci malo pažnje poklanjaju bezbednosti i zdralju radnika na radu, na njihovom radnom mestu, a u prvih šest meseci podneli smo, čak, četiri puta više prijava zbog kršenja zakonskih obaveza u ovoj oblasti, kaže Milica Kitanović Ljujić, načelnica Odeljenja inspekcije rada u Nišu.
Radeći analize koje se odnose na 2017.godinu, zaključili smo da poslodavci, uglavnom, formalno pristupaju toj dokumentaciji, a zaposleni nisu uključeni, niti znaju da je donet akt o proceni rizika. Prema našim analizama, četvrtina zaposlenih ne zna da postoji akt o tome kod poslodavca, kao i da nisu priminjene mere bezbednosti i zdravlja na radu, kaže ona.
         „U prvih šest meseci 2018.godine uradili smo preko 1000 nadzora samo u oblasti bezbednosti i zdravlja na radu.  Pokrenuli smo četiri puta više prekršajnih postupaka zato što smo zaključili da poslodavci, jednostavno, ne prate dovoljno niti žele da se bave tom oblašću“, dodaje Milica Kitanović Ljujić . „U tom smislu moram da skrenem pažnju na kontrolne  liste inspekcije rada koje su objavljene na našem sajtu, ali i na mogućnost savetodavne posete u sklopu Zakona o inspekcijskom nadzoru. Dakle, sve ono što inspekcija može da pruži u svom preventivnom radu kako poslodavcima tako i lokalnim samoupravama, slabo se koristi, a mi smo svima na raspolaganju“.
         Milica Kitanović Ljujić dodaje, da je dobra strana  projekta „Reci ne radu na crnu“ koje je pokrenulo Ministarstvo rada, što su se, kroz terenski rad, inspektori potrudili i da edukuju zatečene zaposlene i poslodavce i u smislu primene Zakona o bezbednosti i zaštiti zdravlja na radu.
         „Svi moraju da postanu svesni da radnik mora da bude zaštićen na radu. To pokazuju i povrede. Kada analiziramo povrede na radu mi vidimo da je došlo do smanjenja broja povreda na radu u građavinarstvu i to je uspeh inspekcije rada, ali se istovremeno povećao broj povreda u zdravstvu koje mi obrađujemo. Broj povreda se povećao i u oblasti tekstila“, ističe Milica Kitanović Ljujić. 
         Upravo zbog toga da se povrede na radu ne bi dešavale, ona poziva sve da im se obrate za savetodavnu pomoć.
        „Svaka naša savetodavna poseta, svaki kontakt sa inspekcijom rada uvek vuče koristi i za poslodavca i za zaposlene“, naglašava ona. „Kaznena politika je vrlo jaka i iznosi za predizetnike do 500.000 i  za pravna lica do dva miliona, a mi smo četiri puta više pustili prekršajnih prijava za kršenje bezbednosti na radu“.
            Odeljenje inspekcije rada u Nišu je za stranke otvoreno svakog dana do 10 sati, ali stranke mogu da im se obrate tokom celog dana.
           „Svako može da dobije besplatan savet i svakog može da sasluša inspektor rada i da bude posavetovan. Tako neće dolaziti do kažnjavanja“, kaže načenica Odeljenja inspekcije rada u Nišu. 
                                      V.Petrović
LEG:VIDLJIVI REZULTATI AKCIJA INSPEKCIJE RADA:na gradilištima manje povreda na radu

(Projekat „Nišlije se uključuju u odlučivanje“ sufinansiran iz budžeta grada Niša)